વૉલમાર્ટ અમેરિકામાં જેટલું સર્વવ્યાપી એટલું જ વિવાદી પણ છે. કરિયાણાની નાની દુકાનોનો ધંધો તેણે બંધ કરાવી દીધો. સપ્લાયરોનું નાક દબાવીને તેને બહુ ઓછો નફો થાય તે રીતે ધંધો કરવાની ફરજ પાડે છે. પોતે પણ માર્જિન ઓછું રાખે છે, પણ તે બહોળો વકરો કરે છે. એટલો મોટો વકરો કરે છે કે હરીફને ખતમ કરી નાખવામાં માટે અમુક સમય સુધી સતત ખોટ પણ કરી શકે છે. ખોટ કરીને હરીફને ખતમ કરવો એ માર્કેટિંગ સ્ટ્રેટેજીનો ભાગ છે. તમારી કંપનીના પ્રચાર પ્રસારનું 100 કરોડનું બજેટ હોય, તેમાંથી 50 કરોડ તમે પ્રચાર કરવાના બદલે ખોટ કરવામાં વાપરો. હરીફ કંપની બેસી જાય એટલે તમારી કંપનીના વિસ્તારની શક્યતા વધી જાય.